**CELLDÖMÖLKI KÖZÖS ÖNKORMÁNYZATI**

 **HIVATAL**

Kivonatos másolat Celldömölk Város Önkormányzata Képviselő-testületének 2016. március 2-i rendkívüli ülésének jegyzőkönyvéből:

 **37/2016.(III.02.) sz. képviselő-testületi határozat:**

 A./

 1./ A képviselő-testület elvi egyetértését adja a település-

 rendezési terv módosítási kezdeményezésének elfogadásához.

 2./ A képviselő-testület felkéri a Jegyzőt a módosítási

 költségeket tartalmazó árajánlat beszerzésére a Település-

 rendezési terv korábbi módosításait készítő, IMMO-CENTER

 Tervező és Szolgáltató Bt-től, ennek alapján pedig a kezde-

 ményező féllel kötendő együttműködési, költségviselési

 megállapodás előkészítésére.

 Felelős: Fehér László polgármester

 Farkas Gábor jegyző

 Határidő: 2016. március 31.

 B./

1.

A Képviselő-testület elvi egyetértését adja a Celldömölk Város Helyi Építési Szabályzatában található ellentmondásos előírások, részletesen:

- a K/sp övezetre, a Szabályozási Tervvel és a 9. táblázattal ellentétesen meghatározott, 2,5 ha nagyságú minimális telekméreti szabályozás,

- a különleges övezetre, a szabadon álló beépítési mód általános érvényű rendelkezésével ellentmondásban vonatkozó, 10 m-es előkerti szabályozás, valamint

- a Ság hegy új épületeire, a hagyományosan kialakult, lejtésirányú nyeregtetős beépítéshez nem illeszkedően megállapított, lejtésirányra merőleges nyeregtetős építési követelmény,

kijavításához szükséges, tárgyalásos településrendezési eszköz-módosítási eljárás kezdeményezéséhez.

2./

A Képviselő-testület felkéri a Műszaki Irodát a tárgyalásos eljárásban való közreműködésre, a szükséges partnerségi egyeztetés lefolytatására.

Felelős: Fehér László polgármester

 Farkas Gábor jegyző

Határidő: 2016. március 31.

Celldömölk, 2016. március 4.

 Farkas Gábor

 jegyző

**CELLDÖMÖLKI KÖZÖS ÖNKORMÁNYZATI**

 **HIVATAL**

Kivonatos másolat Celldömölk Város Önkormányzata Képviselő-testületének 2016. március 2-i rendkívüli ülésének jegyzőkönyvéből:

 **38/2016.(III.02.) sz. képviselő-testületi határozat:**

 A képviselő-testület hozzájárul a Cellenergo Kft Társasági

 Szerződésének módosításához az alábbiak szerint:

 -A Társasági Szerződés 2.3 pontja az alábbiak szerint módosul:

 **2.3. „Az üzletrész**

A tagok a törzsbetéteik arányába szereznek üzletrészt a társaságban. Az üzletrész a törzsbetéthez kapcsolódó tagsági jogok és kötelezettségek összessége.

A tagok üzletrészének a törzstőkéhez viszonyított aránya a következő:

Celldömölk Város Önkormányzata: 51%

Veolia Energia Magyarország Zrt: 49%

Az üzletrész felosztásához a taggyűlés hozzájárulása szükséges. Az üzletrész a társaság tagjaira – kivéve a társaság saját üzletrészét – szabadon átruházható.

A pénzszolgáltatás ellenében átruházni kívánt üzletrész megszerzésére a többi tag, a társaság vagy a társaság által kijelölt személy – ebben a sorrendben – az elővásárlási jogra vonatkozó rendelkezések megfelelő alkalmazásával másokat megelőzően jogosult. E jog átruházása semmis. Az üzletrész másokat megelőző megszerzésére irányuló jog a tagokat üzletrészeik egymáshoz viszonyított mértéke szerint, arányosan illeti meg.”

 -A Társasági Szerződés 3.1.1 pontja az alábbiak szerint módosul:

 **3.1. „A Taggyűlés**

 **3.1.1 Általános szabályok**

A Taggyűlés a társaság legfőbb irányító szerve, amely a társaság tagjaiból áll. A tagokat törzsbetéteik mértéke arányában szavazati jog illeti meg, nevezetesen:

Celldömölk Város Önkormányzata 51 db szavazat

Veolia Energia Magyarország Zrt. 49 db szavazat

Ha a gazdasági társaság tagja törvény vagy a társasági szerződés rendelkezései szerint valamely ügyben nem szavazhat, az érintett tagot az e kérdésben történő határozathozatal során a határozatképesség megállapításánál számításon kívül kell hagyni.

A határozat meghozatalakor nem szavazhat az:

a./ akit a határozat kötelezettség vagy felelősség alól mentesít vagy a jogi személy terhére másfajta előnyben részesít,

b./ akivel a határozat szerint szerződést kell kötni,

c./ aki ellen a határozat alapján pert kell indítani,

d./ akinek olyan hozzátartozója érdekelt a döntésben, aki a jogi személynek nem tagja vagy alapítója,

e./ aki a döntésben érdekelt más szervezettel többségi befolyáson alapuló kapcsolatban áll,

vagy

f./ aki egyébként személyesen érdekelt a döntésben.

Azok a tagok, akik olyan határozatot hoztak, amelyről tudták, vagy az általában elvárható gondosság mellett tudhatták volna, hogy az a gazdasági társaság jelentős érdekeit nyilvánvalóan sérti, korlátlanul és egyetemlegesen felelnek a társasággal szemben az ebből eredő kárért.”

-A Társasági Szerződés 3.1.2. pontja az alábbiak szerint módosul:

**3.1.2. „A Taggyűlés hatásköre**

A Taggyűlés kizárólagos hatáskörébe tartozik:

* a számviteli törvény szerinti beszámoló jóváhagyása
* osztalékelőleg fizetésének elhatározása
* pótbefizetés elrendelése és visszatérítése
* a másokat megelőző szerzés jogának gyakorlása a társaság által
* másokat megelőző szerzésre jogosult személy kijelölése
* az üzletrész kívülálló személyre történő átruházásánál a beleegyezés megadása
* eredménytelen árverés esetén döntés az üzletrészről
* üzletrész bevonásának elrendelése
* a tag kizárásának kezdeményezéséről való határozat
* az ügyvezető megválasztása, visszahívása, díjazásának megállapítása
* a felügyelőbizottság tagjainak megválasztása, visszahívása, díjazásának megállapítása
* az állandó könyvvizsgáló megválasztása, visszahívása és díjazásának megállapítása
* olyan szerződés megkötésének jóváhagyása, amelyet a Társaság saját tagjával, ügyvezetőjével, felügyelőbizottsági tagjával, állandó könyvvizsgálójával vagy azok közeli hozzátartozójával (Ptk.8:1.§ (1) bek. 1.pont), illetve élettársával köt
* a taggal, az ügyvezetővel, a felügyelőbizottsági taggal, illetve az állandó könyvvizsgálóval szembeni igény érvényesítése,
* a társaság beszámolójának, ügyvezetésének, gazdálkodásának könyvvizsgáló által történő megvizsgálásának elrendelése
* az elismert vállalatcsoport létrehozásának előkészítéséről és az uralmi szerződés tervezetének tartalmáról való döntés, az uralmi szerződés tervezetének jóváhagyása
* a társaság jogutód nélküli megszűnésének, átalakulásának elhatározása
* a társasági szerződés módosítása
* a törzstőke felemelésének és leszállításának elhatározása
* törzstőke-emelés esetén a tagok elsőbbségi jogának kizárása
* törzstőke-emelés során az elsőbbségi jog gyakorlására jogosultak kijelölése
* törzstőke felemelésekor, illetve az elsőbbségi jog gyakorlása esetén a törzsbetétek arányától való eltérés megállapítása
* törzstőke leszállításakor a törzsbetétek arányától való eltérés megállapítása
* mindazon ügyek, amelyeket törvény vagy a társasági szerződés a taggyűlés kizárólagos hatáskörébe utal.

Egyhangú határozathozatal szükséges:

* az adózott eredmény felhasználásáról való döntés
* a társasági szerződésbe foglalt kötelezettségek növelése
* új kötelezettségek megállapítása
* az egyes külön jogok csorbítása

Valamennyi tag egyhangú határozatára van szükség továbbá, ha a módosítás egyes tagok jogait hátrányosan érintené, vagy helyzetét terhesebbé tenné.”

-A Társasági Szerződés 3.1.3. pontja az alábbiak szerint módosul:

 **3.1.3. „A Taggyűlés összehívása**

A Taggyűlés a társaság legfőbb szerve. A taggyűlést legalább évente egyszer össze kell hívni a napirend közlésével. A társaság a taggyűléseit Celldömölk Város Önkormányzata Polgármesteri Hivatalának helyiségében tartja. A taggyűlést az ügyvezető akkor hívja össze, amikor azt saját belátása szerint szükségesnek tartja, továbbá akkor, ha a Ptk. szerint kötelező. Az ülésre szóló meghívót az ügyvezető a tervezett ülést megelőző 15 naptári nappal korábban köteles eljuttatni a tagokhoz.

A meghívóban tételesen meg kell jelölni a napirendre tűzött kérdéseket.

Az ülésre szóló meghívóban nem szereplő kérdéseket a taggyűlés csak akkor tárgyalhatja meg, ha az ülésen valamennyi tag jelen van, és egyhangúlag hozzájárul a napirenden kívüli kérdés megtárgyalásához.

A taggyűlés a határozatait nyílt szavazással – a törvényben és a társasági szerződésben foglalt kivételekkel – egyszerű szótöbbséggel hozza.

A törvényben vagy a társasági szerződésben meghatározott eseteken kívül a taggyűlést akkor is össze kell hívni, ha az a társaság érdekében egyébként szükséges.

Az ügyvezető késedelem nélkül köteles összehívni a taggyűlést vagy annak ülés tartása nélküli döntéshozatalát kezdeményezni a szükséges intézkedések megtétele céljából, ha tudomására jut, hogy

1. a társaság saját tőkéje veszteség folytán a törzstőke felére csökkent,
2. a társaság saját tőkéje a törzstőke törvényben meghatározott minimális összege alá csökkent,
3. a társaságot fizetésképtelenség fenyegeti vagy fizetéseit megszüntette, vagy
4. ha vagyona tartozásait nem fedezi.

A Taggyűlés levezető elnöke minden esetben az ügyvezető, vagy az ügyvezető távollétében az a jelenlévő személy, akit a Tagok az adott Taggyűlés levezetésére felkérnek.

Ha a Taggyűlés nincs szabályszerűen összehívva, határozatot csak úgy hozhat, ha valamennyi tag jelen van, és a taggyűlés megtartásához egyhangúlag hozzájárultak.”

A Társasági Szerződés 3.1.5. pontja az alábbiak szerint módosul:

**3.1.5. „Határozathozatal ülés tartása nélkül**

A számviteli törvény szerinti beszámoló elfogadásáról és az adózott eredmény felhasználásáról hozandó határozatokat kivéve, a tagok ülés tartása nélkül is határozhatnak.

Az ülés tartása nélkül történő határozathozatalt az ügyvezetés a határozat tervezetének a tagok részére történő megküldésével kezdeményezi. A tagok számára a tervezet kézhezvételétől számított legalább nyolc napos határidőt kell biztosítani arra, hogy szavazatukat megküldjék az ügyvezetés részére.

Az ülés tartása nélküli döntéshozatal során e törvénynek a határozatképességre és szavazásra vonatkozó rendelkezéseit azzal az eltéréssel kell alkalmazni, hogy a határozathozatali eljárás akkor eredményes, ha legalább annyi szavazatot megküldenek az ügyvezetés részére, amennyi szavazati jogot képviselő tag a határozatképességéhez szükséges lenne ülés tartása esetén. Ha bármely tag az ülés megtartását kívánja, a legfőbb szerv ülését az ügyvezetésnek össze kell hívnia.

A szavazásra megszabott határidő utolsó napját követő három napon belül – ha valamennyi tag vagy alapító szavazata ezt megelőzően érkezik meg, akkor az utolsó szavazat beérkezésének napjától számított három napon belül – az ügyvezetés megállapítja a szavazás eredményét, és azt további három napon belül közli a tagokkal vagy az alapítókkal. A határozathozatal napja a szavazási határidő utolsó napja, ha valamennyi szavazat korábban beérkezik, akkor az utolsó szavazat beérkezésének napja.”

-A Társasági Szerződés 3.1.6. pontja az alábbiak szerint módosul:

**3.1.6. „Felmentvény**

A taggyűlés – a beszámoló elfogadásával egyidejűleg – évente napirendjére tűzi az ügyvezető előző üzleti évben végzett munkájának értékelését, és határoz a részére megadható felmentvény tárgyában.

Ha a taggyűlés a vezető tisztségviselő részére az előző üzleti éven kifejtett ügyvezetési tevékenység megfelelőségét megállapító felmentvényt ad, a társaság a vezető tisztségviselő ellen akkor léphet fel az ügyvezetési kötelezettségek megsértésére alapozott kártérítési igénnyel, ha a felmentvény megadásának alapjául szolgáló tények vagy adatok valótlanok vagy hiányosak voltak.”

-A Társasági Szerződés 3.2.3. pontja az alábbiak szerint módosul:

**3.2.3. „Az ügyvezető feladat- és hatásköre**

Önállóan képviseli a társaságot harmadik személyekkel szemben, valamint bíróságok és más hatóságok előtt.

Az ügyvezető kizárólagos hatáskörébe tartozik:

* a társaság logisztikai, adminisztratív, PR tevékenységének irányítása
* a társaság által végzett távhőellátás fogyasztóival és a helyi önkormányzattal való kapcsolattartás
* a távhőszolgáltatási kintlévőségekkel kapcsolatos szociális kérdésekről tárgyalások folytatása az önkormányzattal
* határozatok könyve és tagjegyzék vezetése
* taggyűlések, előkészítése, összehívása
* taggyűlés vezetése és a taggyűlési jegyzőkönyv elkészítése
* a társasági szerződés módosításának, a cégjegyzékbe bejegyzett jogoknak, tényeknek, adatoknak és ezek változásának, valamint a törvényben előírt más adatoknak a cégbírósági bejelentése
* minden egyéb olyan adminisztratív feladat ellátása, amivel a taggyűlés megbízza
* a társaság gazdaságpolitikájának betartása
* a társaság üzleti könyveinek szabályszerű vezetése
* javaslattétel a társaság üzleti tervére
* az éves beszámoló elkészítése
* a társaság munkavállalóival szemben a munkáltatói jogok gyakorlása, döntés a társaság munkaszervezetéről, beleértve a szükséges létszám, valamint az összetétel meghatározását
* a társaság nevében minden szerződés megkötése a cégjegyzésnek megfelelően
* minden egyéb olyan, a társaság gazdálkodásával kapcsolatos feladat ellátása, amivel a taggyűlés megbízza.

 Az ügyvezető köteles:

* a társaság ügyeiről szerzett értesüléseiket üzleti titokként megőrizni
* a tagok kérésére a társaság ügyeiről felvilágosítást adni, illetve a társaság könyveibe és irataiba való betekintést lehetővé tenni.
* az ügyvezetést az ilyen tisztséget betöltő személyektől elvárható fokozott gondossággal és a társaság érdekeinek elsődlegessége alapján ellátni.

Az ügyvezető a taggyűlés hozzájárulása nélkül – a nyilvánosan működő részvénytársaság részvénye kivételével – nem szerezhet társasági részesedést, és nem lehet vezető tisztségviselő olyan gazdasági társaságban, amely főtevékenységként ugyanolyan gazdasági tevékenységet folytat, mint az a társaság, amelyben vezető tisztségviselő. Ha a vezető tisztségviselő új vezető tisztségviselői megbízást fogad el, a tisztség elfogadásától számított tizenöt napon belül köteles e tényről értesíteni azokat a társaságokat, ahol már vezető tisztségviselő vagy felügyelőbizottsági tag.

A taggyűlés hozzájárulása nélkül az ügyvezető és hozzátartozója – a mindennapi élet szokásos ügyletei kivételével – nem köthet saját nevében vagy saját javára a gazdasági társaság főtevékenysége körébe tartozó szerződéseket.

Ha az ügyvezető az e pontban fent meghatározott valamely tilalmat megszegi, a polgári jog általános szabályai szerint felel a társaságnak okozott, ebből eredő károkért.”

 -A Társasági Szerződés 7. pontja az alábbiak szerint módosul:

 **7. „Vegyes rendelkezések**

A tagok kijelentik, hogy e társaságot a jelen társasági szerződés aláírásával egyidejűleg megkötött – nyilvánosságra hozni nem kívánt – tulajdonosi megállapodásban foglaltak szerint kívánják működtetni, amely szerződés a tagokat egymás közötti viszonyában taggyűlési jogaik gyakorlása során kötelezi.

A jelen társasági szerződésben nem szabályozott kérdésekben a Polgári Törvénykönyvről szóló 2013. évi V. törvény (Ptk.) rendelkezései az irányadók.”

Felelős: Fehér László polgármester

Határidő: azonnal

Celldömölk, 2016. március 4.

 Farkas Gábor

 jegyző